Il-kobor ta' Alla Dak li jgħix għal dejjem ħalaq kollu kemm huwa l-univers. aIl-Mulej biss hu magħdud b'ġust, b u m'hemm ħadd ieħor ħliefu. Irieġi d-dinja fil-keffa ta' idu, u kollox joqgħod għar-rieda tiegħu, għax hu s-sultan ta' kollox, u bil-qawwa tiegħu jifred fosthom, is-sagru mill-profan. Ma ta lil ħadd ifisser dak li għamel; u min se jifhem l-għemejjel kbar tiegħu? Il-qawwa kbira tiegħu min jista' jqisha? U min se jirrakkonta ħnientu? M'hemmx x'wieħed inaqqas u lanqas xi jżid, u m'hemmx min jifhem għeġubijiet il-Mulej. Xħin bniedem jasal fit-tmiem, ikun għadu fil-bidu; u meta jieqaf, jibqa' mifxul. Ix-xejn tal-bniedem X'inhu l-bniedem u x'inhi l-ħtieġa tiegħu? X'inhu t-tajjeb u x'inhu l-ħażin tiegħu? Għadd jiem il-bniedem hu kbir jekk ikun ta' mitt sena. Bħal qatra ilma mill-baħar u traba mir-ramel, hekk huma ftit snin ħdejn il-jum ta' dejjem. Għalhekk jistabar bihom il-Mulej, u jsawwab fuqhom ħnientu. Jara u jagħraf li se jispiċċaw ħażin, u għalhekk ikattar il-maħfra tiegħu. Il-ħniena tal-bniedem hi ma' ġaru, imma l-ħniena tal-Mulej hi ma' kull min hu ħaj; iċanfar, iħarreġ, u jgħallem, u jreġġagħhom lura bħal ragħaj il-merħla tiegħu. Tiġih ħasra minn dawk li jilqgħu twiddibu, u minn dawk li jfittxu l-ġudizzji tiegħu. Kif wieħed għandu jagħti Ibni, iċċanfarx inti u tagħmel il-ġid, u meta tagħti tweġġax b'ilsienek. Mhux in-nida ttaffi l-għomma? Hekk il-kelma hi aqwa mill-għotja. Il-kelma mhijiex aħjar minn għotja tajba? Imma t-tnejn issibhom għand bniedem qalbu tajba. L-iblah hu qalbu ħażina u jmaqdar, u l-għotja ta' min jagħtik kontra qalbu tweġġagħlek għajnejk. Irrifletti u aħseb minn qabel Tgħallem qabel titkellem, u ħu ħsieb saħħtek qabel timrad. Qabel il-ħaqq stħarreġ sewwa lilek innifsek, u fis-siegħa taż-żjara ssib il-maħfra. Qabel timrad ċekken lilek innifsek, u meta tonqos uri li jisgħob bik. Tintrabatx hekk li ma tkunx tista' żżomm wegħda f'waqtha, u tistenniex il-mewt biex teħles minnha. Qabel tagħmel wegħda ħejji ruħek, u tkunx bħal bniedem li jġarrab il-Mulej. Ftakar fil-qilla tal-aħħar jum; u fi żmien il-ħlas, meta Alla jdawwar wiċċu. Ftakar fi żmien il-ġuħ meta għandek biex tixba', u fil-faqar u n-nuqqas f'jiem il-ġid. Iż-żmien għaddej minn filgħodu sa filgħaxija, u kollox jgħaddi malajr quddiem il-Mulej. Bniedem għaqli joqgħod b'seba' għajnejn f'kollox, u f'jiem id-dnub jieħu ħsieb li ma jiżbaljax. Min għandu s-sens jagħraf l-għerf, u jrodd tifħir lil min isibu. Dawk li jifhmu l-qwiel, huma wkoll isiru għorrief, u jkunu għajn ta' proverbji għaqlija. It-trażżin Tħallix xewqatek jiġbduk warajhom, u rażżanhom il-ġibdiet tiegħek. Jekk tintelaq għal kulma tixtieq qalbek, jiddieħku bik l-għedewwa tiegħek. Tixxalax f'ħafna lussu, li ma tiftaqarx bl-ispejjeż tiegħu. Tiddejjinx u tiftaqarx biex tixxala, meta ma għandek xejn fil-ħorġa.